Zyrtarët hetojnë shkaqet e masakrës në Florida
Presidenti Obama tha se ngjarja në klubin e natës ishte njëkohësisht akt terrorizmi dhe akt urrejtjeje
Hetuesit në Florida vazhdojnë të kërkojnë arsyet se përse një person i armatosur vrau 49 vetë dhe plagosi 53 të tjerë të dielën, vrasja masive më e përgjakshme në historinë amerikane. Ata thanë sot se po shqyrtojnë dhjetra informacione, për të përcaktuar nëse 29-vjeçari Omar Saddiqui Mateen, i dyshuar për masakrën në një klub nate të Orlandos, ka pasur ndihmë nnga njerëz të tjerë. Agjentët e Byrosë Federale të Hetimeve u thanë gazetarëve në Orlando se nuk do të lënë gur pa lëvizur për të gjetur shkaqet. Autoritetet thonë se 29-vjeçari hapi zjarr në një klub nate që frekuentohej kryesisht nga homoseksualë në qendër të qytetit Orlando. Mateen, i armatosur me armë automatike, shkëmbeu zjarr me një oficer policie që po punonte në klub pas orarit të rregullt. Pastaj u largua nga ndërtesa dhe u kthye, duke marrë një numër pengjesh, të cilët i mbajti për rreth tre orë. tregon dëshmitariJaniel Gonzalez Një skuadër policore e reagimit të shpejtë hyri në klub dhe e vrau personin që qëllonte. FBI-ja thotë se gjatë kësaj kohe, Mateen i kishte bërë një telefonatë shërbimit të emergjencës, duke shprehur mbështetje për ekstremistët e Shtetit Islamik. FBI-ja e kishte marrë në pyetje këtë person tri herë në të kaluarën nën dyshimet se ai u mburrej kolegëve për lidhjet me al-Kaidën, por nuk mundi t’i verifikojë pretendimet e tij. Në Uashington, presidenti Barack Obama tha se ngjarja e Orlandos ishte njëkohësisht akt terrorizmi dhe akt urrejtjeje: Presidenti Obama tha gjithashtu se ngjarja ishte një tjetër kujtesë se sa e lehtë është që dikush të mund "të shtjerë në dorë një armë dhe të qëllojë ndaj njerëzve nëpër shkolla, kisha, kinema dhe klube nate.” Presidenti urdhëroi uljen e flamujve amerikanë në gjysmë shtizë në përkujtim të viktimave. Masakra ndodhi ndërkohë që shumë qytete në mbarë botën festojnë qershorin si muajin e krenarisë për personat LGBT. Ajo ndodhi pak më shumë se një ditë pas një tjetër ngjarjeje tragjike në Orlando, në të cilën këngëtarja Christina Grimmie, një 22-vjeçare pjesmarrëse në garën televizive të talenteve "The Voice", u qëllua për vdekje nga një person pranë vendit të koncertit. I dyshuari, 27-vjeçari Kevin James Loibl, më pas vrau veten në vendin e ngjarjes.